CELEX: 32019D0984
Language: hu
Date: 2019-06-05 00:00:00
Title: Az Európai Parlament és a Tanács (EU) 2019/984 határozata (2019. június 5.) a 96/53/EK tanácsi irányelvnek a jobb aerodinamikai, energiahatékonysági és biztonsági teljesítményt biztosító vezetőfülkék tekintetében engedélyezett legnagyobb hosszúságra vonatkozó különös szabályok végrehajtási határideje tekintetében történő módosításáról

20.6.2019   
               
               
                  HU
               
               
                  Az Európai Unió Hivatalos Lapja
               
               
                  L 164/30
               
            
         AZ EURÓPAI PARLAMENT ÉS A TANÁCS (EU) 2019/984 HATÁROZATA
         (2019. június 5.)
         a 96/53/EK tanácsi irányelvnek a jobb aerodinamikai, energiahatékonysági és biztonsági teljesítményt biztosító vezetőfülkék tekintetében engedélyezett legnagyobb hosszúságra vonatkozó különös szabályok végrehajtási határideje tekintetében történő módosításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:
         
                     (1)
                  
                  
                     A 96/53/EK tanácsi irányelvet (3) az (EU) 2015/719 európai parlamenti és tanácsi irányelv (4) az energiafogyasztás és a szén-dioxid-kibocsátás csökkentése, a jogszabálynak a technológiai fejlődéshez és a változó piaci igényekhez való igazítása, valamint az intermodális szállítás megkönnyítése céljából módosította.
                  
               
                     (2)
                  
                  
                     A gépjármű-vezetőfülkék aerodinamikai jellemzőinek javításával jelentősen javítható a járművek energiahatékonysága. Ugyanakkor ez a javulás a 96/53/EK irányelvben a legnagyobb hosszúságra vonatkozóan meghatározott korlátok mellett a járművek hasznos teherbírásának csökkentése nélkül nem volt lehetséges. Ezért az (EU) 2015/719 irányelv a legnagyobb hosszúságra vonatkozó korlátoktól való eltérést vezetett be.
                  
               
                     (3)
                  
                  
                     Az (EU) 2015/719 irányelv által bevezetett, a legnagyobb hosszúságra vonatkozó korlátoktól való eltérést a három évvel az átültetésre vonatkozóan megadott időpont után vagy a típusjóváhagyásra vonatkozó műszaki követelményeket érintő szükséges módosítások alkalmazásától kezdődően kell alkalmazni.
                  
               
                     (4)
                  
                  
                     Annak érdekében, hogy az aerodinamikai szempontból kedvezőbb kialakítású vezetőfülkéknek köszönhetően a nehéz tehergépjárművek energiahatékonysága, a gépjárművezetők jobb látási körülményei, fokozott biztonsága és kényelme, valamint a többi úthasználó fokozott biztonsága tekintetében elérhető előnyöket mielőbb ki lehessen aknázni, biztosítani szükséges azt, hogy az ilyen, aerodinamikai szempontból kedvezőbb kialakítású vezetőfülkéket szükségtelen késedelem nélkül alkalmazni lehessen, amint a típusjóváhagyásra vonatkozó követelmények rendelkezésre állnak.
                  
               
                     (5)
                  
                  
                     A szállítási ágazatnak és a berendezések gyártóinak kellő időre van szükségük új szolgáltatások és termékek kifejlesztéséhez. Annak érdekében, hogy ki lehessen használni a vezetőfülkék kialakítására vonatkozó rugalmas szabályok kínálta előnyöket, fontos, hogy a Bizottság lépéseket tegyen annak biztosítása érdekében, hogy a szükséges műszaki előírásokat a lehető leghamarabb el lehessen fogadni, hogy a vezetőfülkék új generációja zökkenőmentesen és gyorsan belépjen a piacokra. A Bizottságnak és a tagállamoknak továbbá a 2007/46/EK európai parlamenti és tanácsi irányelv (5) által létrehozott, a „Műszaki Bizottság – Gépjárművek” elnevezésű bizottságban betöltött szerepköreikben eljárva mindent el kell követniük annak biztosítása érdekében, hogy a bizottság gyorsan véleményt nyilvánítson. Amennyiben a Bizottság által tervezett intézkedések nem állnak összhangban ezen bizottság véleményével, vagy amennyiben a bizottság nem nyilvánít véleményt, a Bizottság késedelem nélkül eljár az 1999/468/EK tanácsi határozat (6) 5a. cikkének (4) bekezdésével összhangban.
                  
               
                     (6)
                  
                  
                     A 96/53/EK irányelvet ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 96/53/EK irányelv 9a. cikke a következőképpen módosul:
            
                        1.
                     
                     
                        A (2) bekezdés második albekezdése helyébe a következő szöveg lép:
                        „Ebből a célból a Bizottság a 2007/46/EK irányelv keretében meghozza az ahhoz szükséges intézkedéseket, hogy legkésőbb 2019. november 1-jéig rendelkezzen az (1) bekezdésben említett járművek vagy jármű-kombinációk típus-jóváhagyásáról.”
                     
                  
                        2.
                     
                     
                        A (3) bekezdés helyébe a következő szöveg lép:
                        
                           „(3)   Az (1) bekezdés 2020. szeptember 1-jétől alkalmazandó.”
                        
                     
                  
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2019. június 5-én.
            
               
                  az Európai Parlament részéről
               
               
                  az elnök
               
               A. TAJANI
            
            
               
                  a Tanács részéről
               
               
                  az elnök
               
               G. CIAMBA
            
         
         
            (1)  HL C 62., 2019.2.15., 286. o.
         
         
            (2)  Az Európai Parlament 2019. március 26-i álláspontja (a Hivatalos Lapban még nem tették közzé) és a Tanács 2019. május 22-i határozata.
         
            (3)  A Tanács 96/53/EK irányelve (1996. július 25.) a Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról (HL L 235., 1996.9.17., 59. o.).
         
            (4)  Az Európai Parlament és a Tanács (EU) 2015/719 irányelve (2015. április 29.) a Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról szóló 96/53/EK tanácsi irányelv módosításáról (HL L 115., 2015.5.6., 1. o.).
         
            (5)  Az Európai Parlament és a Tanács 2007/46/EK irányelve (2007. szeptember 5.) a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról („keretirányelv”) (HL L 263., 2007.10.9., 1. o.).
         
            (6)  A Tanács 1999/468/EK határozata (1999. június 28.) a Bizottságra ruházott végrehajtási hatáskörök gyakorlására vonatkozó eljárások megállapításáról (HL L 184., 1999.7.17., 23. o.).